2.

Ψήφισμα του Ευρωπαϊκού Κοινοβουλίου της 24ης Απριλίου 2007 με τις παρατηρήσεις οι οποίες αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2005, Τμήμα V — Ελεγκτικό Συνέδριο (C6-0468/2006 — 2006/2074(DEC))

Το Ευρωπαϊκό Κοινοβούλιο,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2005 [1],

- έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2005 — Τόμος I (C6-0468/2006) [2],

- έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2005 σχετικά με την εκτέλεση του προϋπολογισμού και τις ειδικές εκθέσεις του Ελεγκτικού Συνεδρίου, συνοδευόμενη από τις απαντήσεις των οργάνων που ελέγχθηκαν [3],

- έχοντας υπόψη τη δήλωση αξιοπιστίας του Ελεγκτικού Συνεδρίου, σύμφωνα με το άρθρο 248 της Συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων [4],

- έχοντας υπόψη τα άρθρα 272, παράγραφος 10, 274, 275 και 276 της Συνθήκης ΕΚ,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [5], συγκεκριμένα τα άρθρα του 50, 86, 145, 146 και 147,

- έχοντας υπόψη το άρθρο 71 και το Παράρτημα V του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού (Α6-0107/2007),

1. επισημαίνει ότι, το 2005, το Ευρωπαϊκό Ελεγκτικό Συνέδριο (ΕΕΣ) είχε στη διάθεσή του πιστώσεις αναλήψεων υποχρεώσεων συνολικού ύψους 107548618,24 ευρώ, με ποσοστό απορρόφησης 87,22 %·

2. επισημαίνει ότι, μετά την καθιέρωση της λογιστικής σε δεδουλευμένη βάση από 1ης Ιανουαρίου 2005, ο δημοσιονομικός ισολογισμός του ΕΕΣ εμφανίζει αρνητικό οικονομικό αποτέλεσμα για το έτος (16820000 ευρώ) και το παθητικό υπερβαίνει το ενεργητικό κατά 11450000 ευρώ·

3. υπενθυμίζει ότι οι λογαριασμοί του ΕΕΣ για το 2005 (ομοίως όπως και κατά το οικονομικό έτος 2004) ελέγχθηκαν από εξωτερική εταιρεία, την KPMG, η οποία κατέληξε στο συμπέρασμα ότι:

"οι συνημμένες οικονομικές καταστάσεις, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, τους λεπτομερείς κανόνες εφαρμογής του, τις γενικώς παραδεκτές λογιστικές αρχές και τους εσωτερικούς κανόνες του ΕΕΣ, απεικονίζουν πιστά την περιουσιακή κατάσταση και τη χρηματοοικονομική θέση του ΕΕΣ στις 31 Δεκεμβρίου 2005, καθώς και την κατάσταση του οικονομικού αποτελέσματος και την κατάσταση των εσόδων και των δαπανών για το οικονομικό έτος που έκλεισε κατά την εν λόγω ημερομηνία."

4. επισημαίνει, ωστόσο, ότι η KPMG προέβη στη δήλωση αυτή με την επιφύλαξη του αποτελέσματος των διορθώσεων που θα μπορούσαν να αποδειχθούν αναγκαίες στο πλαίσιο της λογιστικής καταχώρισης των συντάξεων των μελών του ΕΕΣ, δεδομένου ότι τη συγκεκριμένη χρονική στιγμή το σχετικό λογιστικό πρότυπο αριθ. 12 τελούσε υπό αναθεώρηση· επισημαίνει ότι το αναθεωρημένο πρότυπο εγκρίθηκε από τον υπόλογο της Επιτροπής τον Οκτώβριο του 2006·

5. υπενθυμίζει ότι το ΕΕΣ καταχώρισε, για πρώτη φορά, στους ετήσιους λογαριασμούς του για το 2004, πρόβλεψη για τις συντάξεις των μελών του καθώς και μακροπρόθεσμη απαίτηση έναντι των κρατών μελών για ποσό 43689621 ευρώ· το ποσό της πρόβλεψης καθορίστηκε βάσει αναλογιστικής μελέτης που πραγματοποίησε η Επιτροπή·

6. διαπιστώνει ότι ο ισολογισμός του ΕΕΣ για το οικονομικό έτος 2005 δεν περιέχει ισοδύναμη πρόβλεψη για τις συντάξεις των μελών του και, για το λόγο αυτό, εμφανίζει έλλειμμα 16800000 ευρώ (σε σύγκριση με τα στοιχεία ενεργητικού και παθητικού όπως εμφανίζονται στον ισολογισμό του 2004)·

7. φρονεί ότι τόσο η πρόβλεψη για μελλοντικές πληρωμές συντάξεων όσο και η μακροπρόθεσμη απαίτηση έναντι των κρατών μελών —που διασφαλίζουν τη χρηματοδότηση του συνταξιοδοτικού συστήματος— πρέπει να περιλαμβάνονται στον ισολογισμό, σύμφωνα με τις αρχές της λογιστικής σε δεδουλευμένη βάση που εφαρμόζεται από 1ης Ιανουαρίου 2005·

8. αναγνωρίζει ότι το ΕΕΣ εφάρμοσε ορθά το σχετικό λογιστικό πρότυπο· εκφράζει, ωστόσο, την ανησυχία του για τη σημερινή κατάσταση κατά την οποία στον ισολογισμό του ΕΕΣ οι μελλοντικές συντάξεις των μελών του ΕΕΣ εμφανίζονται στο παθητικό χωρίς αντιστάθμισμα στο ενεργητικό· σημειώνει ότι τούτο εξηγείται προφανώς από το γεγονός ότι η εγγύηση των κρατών μελών για χρηματοδότηση αυτών των συνταξιοδοτικών δικαιωμάτων δεν μπορεί να θεωρηθεί ως ενεργητικό κατά την έννοια του λογιστικού προτύπου αριθ. 12 της Επιτροπής (παροχές στο προσωπικό)·

9. επισημαίνει με ανησυχία τις δυσκολίες που αντιμετωπίζει το ΕΕΣ ως προς την πρόσληψη ειδικευμένου προσωπικού για διάφορες θέσεις με βάση τους διαγωνισμούς που διοργανώνει το EPSO·

10. υπενθυμίζει ότι ο κ. Weber, Πρόεδρος του ΕΕΣ, σε ομιλία του στο Στρασβούργο στις 14 Νοεμβρίου 2005, είπε στην Επιτροπή Ελέγχου των Προϋπολογισμών ότι το ΕΕΣ διενεργούσε αυτοκριτική της οργάνωσής του και των μεθόδων του την οποία θα ακολουθήσει "εξέταση από ομοτίμους"·

11. εκφράζει για μια ακόμη φορά την ελπίδα ότι θα καταστεί δυνατόν να βρεθεί ορθολογικότερη δομή για το ΕΕΣ πριν από την επόμενη διεύρυνση· καλεί το ΕΕΣ να εξετάσει υπάρχοντα πρότυπα με στόχο τη μείωση του συνολικού αριθμού των μελών του· ζητεί να εξετασθούν προτάσεις για την εισαγωγή συστήματος κυκλικής εναλλαγής, παρόμοιου με εκείνο που εφαρμόζεται στο Διοικητικό Συμβούλιο της Ευρωπαϊκής Κεντρικής Τράπεζας ή συστήματος με έναν μόνο Γενικό Ελεγκτή·

12. συμπεραίνει από την ετήσια έκθεση δραστηριοτήτων ότι, το 2005, το ΕΕΣ αποφάσισε να αρχίσει διαδικασία αυτοαξιολόγησης, βάσει του Κοινού Πλαισίου Αξιολόγησης (Common Assessment Framework), το οποίο διαμορφώθηκε από κοινού από το Ευρωπαϊκό Ίδρυμα Δημόσιας Διοίκησης και την Ομάδα Καινοτόμων Δημοσίων Υπηρεσιών ως αποτέλεσμα της συνεργασίας μεταξύ Υπουργών της ΕΕ, αρμόδιων για τη δημόσια διοίκηση·

13. επιδοκιμάζει τις πληροφορίες που περιέχονται στις απαντήσεις του ΕΕΣ στο ερωτηματολόγιο του εισηγητή, σύμφωνα με τις οποίες το ΕΕΣ, σε συνέχεια της αυτοαξιολόγησης αυτής, ενέκρινε σχέδιο δράσης, του οποίου η εφαρμογή άρχισε με δράσεις που καλύπτουν ευρείς τομείς, όπως αποστολή και στρατηγικοί στόχοι, προγραμματισμός και μέτρηση των επιδόσεων, μεθοδολογία ελέγχου, στρατηγική στον τομέα των ανθρώπινων πόρων, εσωτερική και εξωτερική επικοινωνία και διοικητικές διαδικασίες·

14. σημειώνει ότι το σχέδιο δράσης θα υποβληθεί σε "εξέταση από ομοτίμους" και ότι ο Πρόεδρος του ΕΕΣ θα παράσχει λεπτομερέστερες πληροφορίες σχετικά με το περιεχόμενό του κατά την παρουσίαση του ετησίου προγράμματος εργασίας του ΕΕΣ για το 2007·

15. επισημαίνει, ως προς τις δηλώσεις των οικονομικών συμφερόντων των μελών, ότι τα μέλη του ΕΕΣ, σύμφωνα με τον κώδικα ορθής συμπεριφοράς του ΕΕΣ, καταθέτουν δήλωση των οικονομικών τους συμφερόντων και λοιπών περιουσιακών στοιχείων (όπως μετοχές, ομολογίες μετατρέψιμες σε μετοχές και μερίδια εταιρειών επενδύσεων, καθώς και ακίνητη περιουσία, όπως επίσης και επαγγελματικές δραστηριότητες του/της συζύγου) στον Πρόεδρο του ΕΕΣ ο οποίος τα τηρεί σε εμπιστευτική παρακαταθήκη, και ότι οι δηλώσεις αυτές δεν δημοσιεύονται·

16. υποστηρίζει ότι, για λόγους αρχής και διασφάλισης της διαφάνειας, τα μέλη όλων των θεσμικών οργάνων της ΕΕ πρέπει να υποχρεώνονται να υποβάλουν δήλωση οικονομικών συμφερόντων, η οποία πρέπει να είναι προσβάσιμη στο Διαδίκτυο σε δημόσιο μητρώο· ζητεί από το ΕΕΣ να το ενημερώσει έως τις 30 Σεπτεμβρίου 2007 σχετικά με τα μέτρα που θα λάβει προς τούτο·

17. υπενθυμίζει ότι το Δικαστήριο, κατόπιν προτάσεως του Κοινοβουλίου, συγκρότησε ομάδα εργασίας για να εξετάσει κατά πόσον είναι εφικτό να ζητείται, μεταξύ άλλων, δήλωση των οικονομικών συμφερόντων των μελών του· θεωρεί ότι το ζήτημα αυτό θα μπορούσε και θα ήταν χρήσιμο να εξετασθεί στο πλαίσιο της διαδικασίας αυτοαξιολόγησης και εξέτασης από ομοτίμους που διεξάγεται επί του παρόντος στο ΕΕΣ.

[1] ΕΕ L 60 της 8.3.2005.

[2] EE C 264 της 31.10.2006, σ. 1.

[3] ΕΕ C 263 της 31.10.2006, σ. 1.

[4] ΕΕ C 263 της 31.10.2006, σ. 10.

[5] EE L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

--------------------------------------------------